KIRJALLINEN KYSYMYS E-3141/00 esittäjä(t): Benedetto Della Vedova (TDI) komissiolle. Deutsche Postin määräysvalta DHL:ssä.



Virallinen lehti nro 136 E , 08/05/2001 s. 0193 - 0195



KIRJALLINEN KYSYMYS E-3141/00 esittäjä(t): Benedetto Della Vedova (TDI) komissiolle (6. lokakuuta 2000) Aihe: Deutsche Postin määräysvalta DHL:ssä Lehdissä on julkaistu uutinen, jonka mukaan Saksan valtiollinen postilaitos Deutsche Post AG (DP) on hankkimassa määräysvaltaa DHL-yhtiössä. DP:llä on tunnetusti monopoliasema Saksan alle 200 gramman kirjeiden markkinoilla. Komissiokin on voinut todeta, että DP on järjestelmällisesti käyttänyt monopolipalveluista saamansa voitot (vuodesta 1984 voitot ovat olleet jatkuvia, mikä johtuu valtion vahvistamista ja Euroopan kalliimpiin kuuluvista postimaksuista) kilpailluilta aloilta (mm. pakettien lähettäminen, joka samaan aikaan on ollut tappiollista) tulleiden tappioiden paikkaamiseen. Tämä on ollut itse asiassa välillistä valtiontukea. Monopoliasemasta johtuvat voitot antavat DP:lle myös tarvittavat varat, joilla se on pystynyt hankkimaan määräysvallan monissa kilpailevissa yrityksissä, joista viimeisin on DHL. Mikä on tilanne komission DP:tä kohtaan käynnistämissä menettelyissä (erityisesti heinäkuussa 1999 käynnistetty valtiontukea koskeva menettely ja touko- ja elokuussa 2000 määräävän aseman väärinkäyttämistä kansainvälisessä kuriiriliikenteessä ja postimyyntialalla koskevat menettelyt)? Entä mihin toimiin komissio aikoo ryhtyä estääkseen DP:n monopoliaseman turvin saamia voittoja vääristämästä kilpailua postialalla, sillä monopoli menee paljon yleisen palvelun velvoitteita pidemmälle eikä sitä voi perustella myöskään EY-sopimuksen 86 artiklan 2 kohdalla tai postipalveluita koskevalla direktiivillä? Mario Montin komission puolesta antama vastaus (10. marraskuuta 2000) Vastauksena useisiin kanteluihin ja yhteisöjen ensimmäisen oikeusasteen tuomioistuimen tuomioon, jossa komission todettiin laiminlyöneen asian tutkimisen, komissio on 8. elokuuta 2000 aloittanut muodollisen menettelyn Saksan postitoiminnan harjoittajaa Deutsche Post AG:tä vastaan määräävän aseman väärinkäytön vuoksi(1). Menettely koskee ensi sijassa Deutsche Postin harjoittamaa hinnoittelua postimyynnin pakettilähetyspalvelujen alalla. Komission alustavien tutkimusten mukaan näyttää siltä, että Deutsche Post antaa suurille postimyyntiyrityksille huomattavia alennuksia, jos nämä sitoutuvat lähettämään kaikki pakettinsa Deutsche Postin kautta. Tämä on aiheuttanut sen, että pakettipalveluja postimyyntiyrityksille tarjoavat yksityiset yrittäjät eivät ole pystyneet saamaan jalansijaa Saksassa. Menettelyssä asetetaan kyseenalaiseksi myös Deutsche Postin veloittama maksu kirjeistä, jotka kuuluvat sillä olevan monopolin piiriin. Deutsche Post AG:n suurimpien postimyyntialan asiakkaidensa kanssa tekemiä sopimuksia koskevien uusien todisteiden perusteella komissio on 4. lokakuuta 2000 laajentanut kyseistä saksalaista postitoiminnan harjoittajaa vastaan 8. elokuuta 2000 aloittamaansa muodollista menettelyä(2). Tutkimuksissa on ilmennyt, että sopimukset sisältävät yhdistelmän uskollisuusalennuksia ja määrällisiin tavoitteisiin sidottuja alennuksia. Näiden alennusjärjestelmien mukaan Deutsche Post myöntää suurille postimyyntialan asiakkailleen alennuksia ainoastaan sillä edellytyksellä, että ne lähettävät kaikki pakettinsa ja vuosittain tietyn vähimmäismäärän paketteja Deutsche Post AG:n kautta. Deutsche Postin alennusjärjestelmä on aiheuttanut myös sen, että pakettipalveluja postimyyntiyrityksille tarjoavat yksityiset yrittäjät eivät ole pystyneet saamaan jalansijaa Saksassa. Tällaisilla alennuksilla on asiakkaita sitova vaikutus, joka haittaa kilpailua. Postimyyntialaa koskevan tutkimuksen jatkuessa saksalainen postipalvelujen käyttäjien yhdistys (DVPT) kanteli helmikuussa 2000 Deutsche Postin monopoliin kuuluvien kirjepostilähetysten postimaksuista, joiden se väitti olevan liian korkeita. Yhdistys väitti, että vakiokirjeiden postimaksu ei ole yhteydessä todellisuudessa tarjottuun palveluun. Komissio tutki asiaa ja pyysi Deutsche Postilta lisätietoja. Yksityiskohtaisessa vertailussa, jossa otettiin huomioon myös palvelun laatu ja asukastiheys, ilmeni, että saksalaiset asiakkaat maksoivat kaikkein korkeimpia postimaksuja Euroopassa. EY:n perustamissopimuksen kilpailusääntöjen rikkomista koskeva muodollinen menettely aloitetaan lähettämällä niin sanottu väitetiedoksianto. Deutsche Postille lähetetyssä väitetiedoksiannossa käsitellään yksityiskohtaisesti esitettyjä väitteitä ja selitetään, miksi komissio katsoo Deutsche Postin rikkoneen EY:n perustamissopimuksen 82 artiklaa (ent. 86 artikla). Valmistellessaan puolustustaan Deutsche Postilla on oikeus tutustua komission hallussa oleviin relevantteihin asiakirjoihin. Sillä on kaksi kuukautta aikaa esittää huomautuksensa komission esittämistä väitteistä. Deutsche Post voi esittää omia todisteitaan ja pyytää tilaisuutta puolustaa itseään myös suullisessa kuulemisessa. Tämän jälkeen komissio tekee päätöksen siitä, olisiko sen kiellettävä kyseinen toiminta. Komissiolla on myös valtuudet määrätä sakkoja yhteisön kilpailusääntöjen rikkomisesta. Sakon suuruus riippuu rikkomisen vakavuudesta ja kestosta. Komissio on heinäkuussa 1999 aloittanut sääntöjenvastaista valtiontukea koskevan menettelyn Deutsche Postia vastaan. Kyseinen menettely koskee useiden koti- ja ulkomaisten yrityskauppojen tukemista yleisestä kirjemonopolista saaduilla tuloilla sekä kirjepalveluista saatujen tulojen käyttämistä pakettipalveluista aiheutuvien tappioiden korvaamiseen(3). Toukokuussa 2000 komissio on aloittanut useiden kanteluiden vuoksi määräävän aseman väärinkäyttöä koskevan erillisen menettelyn Deutsche Postia vastaan kansainvälisen postiliikenteen häiritsemisen vuoksi(4). Komissio syyttää Deutsche Postia yhteisön kilpailusääntöjen rikkomisesta, koska se on usein ja järjestelmällisesti pysäyttänyt ulkomailta tulevan postin, asettanut sille lisämaksuja ja viivästyttänyt sen jakelua. Tämä menettely ei vaikuta suoraan edellä mainittuihin muihin menettelyihin. (1) Komission lehdistötiedote IP/00/919. (2) Komission lehdistötiedote IP/00/1108. (3) Ks. IP/99/530. (4) Ks. IP/00/562.